ET Euroopa Liidu Teataja L 158/5

KOMISJONI DELEGEERITUD MÄÄRUS (EL) 2017/1091,

10. aprill 2017,

millega muudetakse Euroopa Parlamendi ja nõukogu määruse (EL) nr 609/2013 lisa seoses selliste ainete loeteluga, mida võib lisada teraviljapõhisele töödeldud toidule ja imikutoidule ning meditsiinilisel näidustusel kasutamiseks ettenähtud toidule

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 12. juuni 2013. aasta määrust (EL) nr 609/2013 imikute ja väikelaste toidu, meditsiinilisel näidustusel kasutamiseks ettenähtud toidu ning kehakaalu alandamiseks ettenähtud päevase toidu asendajate kohta, millega tunnistatakse kehtetuks nõukogu direktiiv 92/52/EMÜ, komisjoni direktiivid 96/8/EÜ, 1999/21/EÜ, 2006/125/EÜ ja 2006/141/EÜ, Euroopa Parlamendi ja nõukogu direktiiv 2009/39/EÜ ning komisjoni määrused (EÜ) nr 41/2009 ja (EÜ) nr 953/2009, (1) eriti selle artiklit 16,

ning arvestades järgmist:

(1) Määruse (EL) nr 609/2013 lisas on sätestatud liidu loetelu ainetest, mida võib lisada ühte või mitmesse artikli 1 lõikes 1 osutatud toidugruppi. Vastavalt kõnealuse määruse artiklile 22 kohaldatakse liidu loetelu alates määruse artikli 11 kohaselt vastu võetud asjaomaste delegeeritud õigusaktide kohaldamiskuupäevast. Liidu loetelu võib muuta kõnealuse määruse artiklis 16 sätestatud nõuete kohaselt.

(2) Oma 6. jaanuari 2006. aasta arvamuses (2) jõudis Euroopa Toiduohutusamet (edaspidi „amet“) järeldusele, et raud(II)diglütsinaadi kasutamine rauaallikana üldelanikkonnale ettenähtud toidus, toidulisandites ja eriotstarbeks ettenähtud toidus, sealhulgas imikute ja väikelaste toidus, ei ole ohtlik.

(3) Raud(II)diglütsinaati ei lisatud teraviljapõhises töödeldud toidus ja imikutoidus kasutatava rauaallikana määruse (EL) nr 609/2013 lisasse, kuna kõnealuste toodete suhtes kohaldatavate eeskirjade läbivaatamine on pooleli. Kuna kõnealuse läbivaatamise jaoks on edaspidi vaja käimasolevaid teaduslikke hindamisi, mida ei viida lõpule lähitulevikus, ei ole head haldustava arvesse võttes asjakohane lükata veelgi edasi liidu loetelu ajakohastamist seoses raud(II)diglütsinaadi kui teraviljapõhises töödeldud toidus ja imikutoidus kasutatava rauaallikaga.

(4) Pärast taotluse saamist palus komisjon ametil esitada arvamus kaltsiumfosforüüloligosahhariidide (POs-Ca®) kui toidule, toidulisanditele ja meditsiinilisel näidustusel kasutamiseks ettenähtud toidule lisatava kaltsiumiallika ohutuse ja biosaadavuse kohta. Oma 26. aprilli 2016. aasta arvamuses (3) jõudis amet järeldusele, et kõnealuse aine kasutamine nimetatud toidugruppides ei ole ohtlik, kui täidetakse ameti arvamuses esitatud teatavaid tingimusi. Amet märkis, et kõnealune aine moodustaks suure osa kaltsiumi keskmisest päevasest tarbitavast kogusest.

(5) Määruse (EL) nr 609/2013 lisa tuleks seega vastavalt muuta.

(6) Huvitatud isikutega konsulteeriti ja saadud märkusi võeti arvesse,

ON VASTU VÕTNUD KÄESOLEVA MÄÄRUSE:

Artikkel 1

Määruse (EL) nr 609/2013 lisa muudetakse vastavalt käesoleva määruse lisale.

Artikkel 2

Käesolev direktiiv jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 10. aprill 2017 Komisjoni nimel president Jean-Claude JUNCKER

(1) ELT L 181, 29.6.2013, lk 35.

(2) EFSA toidu lisaainete, lõhna- ja maitseainete, töötlemise abiainete ja toiduga kokku puutuvate materjalide teaduskomisjon avaldatud arvamus toidu ja toidulisandite valmistamisel rauaallikana kasutatava raud(II)diglütsinaadi kohta, EFSA Journal (2006) 299, 1–17.

(3) EFSA toidu lisaainete ja toidule lisatavate toitaineallikate teaduskomisjon, 2016, Scientific Opinions on Calcium phosphyoryl oligosaccharides (POs-Ca®) as a source of calcium added for nutritional purposes to food, food supplements and foods for special medical purposes (teaduslikud arvamused kaltsiumfosforüüloligosahhariidide (POs-Ca®) kui toidule, toidulisanditele ja meditsiinilisel näidustusel kasutamiseks ettenähtud toidule lisatava kaltsiumiallika kohta), EFSA Journal 2016;14(6):4488.